b'\n_START_ARTICLE_\nAchille Emana\n_START_SECTION_\nSeurajoukkue\n_START_PARAGRAPH_\nEmana aloitti pelaajauransa Euroopassa Valencian junioriakatemiasta. Vuonna 2000, h\xc3\xa4n siirtyi Toulousen riveihin, viett\xc3\xa4en kauden viel\xc3\xa4 Toulousen junioriakatemiassa. Seuraavana kautena Emana liittyi Toulousen edustusjoukkueeseen ja nosti nopeasti itsens\xc3\xa4 hyvill\xc3\xa4 oteillaan avauskokoonpanoon hy\xc3\xb6kk\xc3\xa4\xc3\xa4v\xc3\xa4n\xc3\xa4 keskikentt\xc3\xa4pelaajana._NEWLINE_Emanaa pidettiin "uutena Michael Essienin\xc3\xa4" jatkuvien vakuuttavien otteiden perusteella. T\xc3\xa4m\xc3\xa4 her\xc3\xa4ttikin kiinnostusta muun muassa Ranskan suurseuroissa Olympique Lyonnaissa ja Olympique de Marseillessa._NEWLINE_Vuonna 2007 Emanaa yhdistettiin vahvasti Englannin Valioliigassa pelanneeseen Portsmouthiin, jossa pelasi muitakin afrikkalaissyntyisi\xc3\xa4 pelaajia. Emanan siirtyminen Englantiin osoittautui kuitenkin mahdottomaksi, sill\xc3\xa4 h\xc3\xa4nelle ei my\xc3\xb6nnetty ty\xc3\xb6lupaa. Lopulta, h\xc3\xa4n teki Toulousen kanssa vuoteen 2010 kest\xc3\xa4v\xc3\xa4n jatkosopimuksen._NEWLINE_Kev\xc3\xa4\xc3\xa4ll\xc3\xa4 2008 muutamat eurooppalaiset seurat ilmoittivat olevansa kiinnostuneita Emanasta, joukossa olivat muun muassa englantilaisseurat West Ham United ja Newcastle United, sek\xc3\xa4 espanjalainen Sevilla ilmoitti my\xc3\xb6s olevansa kamerunilaisen per\xc3\xa4ss\xc3\xa4._NEWLINE_11. kes\xc3\xa4kuuta 2008 ilmoitettiin, ett\xc3\xa4 Real Betis ja Toulouse k\xc3\xa4yv\xc3\xa4t neuvotteluita Emanan siirtymisest\xc3\xa4 Espanjaan. 22. hein\xc3\xa4kuuta Emana sai varmistuksen siirrolleen Betisiin arviolta noin 7 miljoonan euron siirtosummalla. Ensimm\xc3\xa4isen maalinsa Emana teki Betisiss\xc3\xa4 ottelussa Mallorcaa vastaan, joka p\xc3\xa4\xc3\xa4ttyi lopulta Betisin 3\xe2\x80\x930-voittoon._NEWLINE_Emana edusti espanjalaisseuraa kolmen kauden ajan, jonka aikana h\xc3\xa4n pelasi 91 ottelua ja teki niiss\xc3\xa4 34 maalia. Kaudet 2009\xe2\x80\x932011 joukkue pelasi maan toiseksi korkeimmalla sarjatasolla Segunda Divisi\xc3\xb3nissa._NEWLINE_11. elokuuta 2011 h\xc3\xa4n teki sopimuksen saudiarabilaisseura Al-Hilalin kanssa. Joukkue maksoi h\xc3\xa4nest\xc3\xa4 4,5 miljoonan euron siirtokorvauksen.\n_START_SECTION_\nMaajoukkue\n_START_PARAGRAPH_\nEmana oli Kamerunin maajoukkueen mukana vuoden 2003 Maanosaliittojen cupissa, kuten my\xc3\xb6s vuoden 2006 Afrikan-mestaruuskilpailuissa. H\xc3\xa4n palasi Kamerunin maajoukkueeseen vuonna 2008, ja oli mukana j\xc3\xa4lleen vuoden 2008 Afrikan-mestaruuskilpailuissa. Kamerun selviytyi aina finaaliin asti, mutta h\xc3\xa4visi finaalin Egyptille j\xc3\xa4\xc3\xa4den hopealle._NEWLINE_H\xc3\xa4n edusti maataan niin ik\xc3\xa4\xc3\xa4n vuoden 2010 Afrikan-mestaruuskilpailuissa kuin my\xc3\xb6hemmin kes\xc3\xa4ll\xc3\xa4 pelatuissa maailmanmestaruuskilpailuissa.'